2022.11.4.
HU
Az Európai Unió Hivatalos Lapja
C 421/31
Fontos tudnivaló A nemzeti hozzájárulások mekkora részét fedezheti az ERFA-program?
Az ERFA-programból származó hozzájárulás a nemzeti hozzájárulásokat a társfinanszírozási szabályokkal, valamint az alapokból az egyes prioritásokra vonatkozóan a közös rendelkezésekről szóló rendelet 112. cikkében és a költségvetési rendelet 190. cikkében meghatározott maximális támogatási összegekkel összhangban fedezheti, feltéve, hogy teljesülnek a közös rendelkezésekről szóló rendelet 63. cikkének (9) bekezdésében foglalt követelmények.
Az általános csoportmentességi rendelet 25c. cikke meghatározza az állami támogatások összeegyeztethetőségére vonatkozó feltételeket ahhoz, hogy az európai partnerség keretében támogatott kutatási és fejlesztési projektekre alkalmazni lehessen a Horizont Európa keretében megállapított elszámolható költségeket és finanszírozási arányokat.
Kiterjedhet-e egy ERFA-program a projekthez nyújtott összes nemzeti hozzájárulásra – tekintettel arra, hogy a nemzeti társfinanszírozást nem projekt, hanem prioritás szerint programozzuk? Igen.
A hozzájárulás a vonatkozó programból származik, amely maga is a társfinanszírozási szabályok hatálya alá tartozik.
Mivel azonban a társfinanszírozást nem műveleti, hanem prioritási szinten határozzák meg, az uniós költségvetés fedezheti az adott művelethez való valamennyi nemzeti hozzájárulást.
Felhasználhatók-e az ERFA-programok projektek finanszírozása helyett „természetbeni” hozzájárulásra?
Az ERFA-programok felhasználhatók az európai partnerségekben részt vevő tagállamok nemzeti hozzájárulásainak fedezésére.
Nincs jelentősége annak, hogy az ilyen hozzájárulások pénzügyiek vagy természetbeniek-e.
A részt vevő tagállamok nem nyújtanak természetbeni hozzájárulást az intézményesített európai partnerségekhez.
Hogyan tudja az ERFA-program irányító hatósága biztosítani, hogy a társfinanszírozott műveletek hozzájáruljanak a programban meghatározott mutatók teljesítéséhez?
Az európai partnerségek által kiválasztott projektek akkor támogathatók, ha megfelelnek a közös rendelkezésekről szóló rendelet 73. cikke (2) bekezdésének a), b) és g) pontjában meghatározott követelményeknek.
Ezért hozzá kell járulniuk a programmutatók teljesítéséhez.
Lehetséges-e a forrásokat más célokra felhasználni, ha azokat nem költötték el partnerségi projektek finanszírozására?
Ezeket a hozzájárulásokat az európai partnerség irányító testülete általi értékelést és kiválasztást követően, meghatározott projektekre kell felhasználni.
Ezért nem utalhatók vissza.
Mi a helyzet az állami támogatásokra vonatkozó uniós szabályokkal?
Az állami támogatási szabályok akkor alkalmazandók, ha a tagállami forrásokból – többek között az ERFA-ból – nyújtott állami finanszírozás kedvezményezettje vállalkozás (és ha az állami támogatás meglétének minden egyéb, az EUMSZ 107. cikkének (1) bekezdésében meghatározott kumulatív feltétele teljesül).
Az általános csoportmentességi rendelet 25c. cikkében meghatározott feltételek mellett a társfinanszírozott kutatási és fejlesztési projektekre alkalmazhatók a Horizont Európa keretében megállapított elszámolható költségek és finanszírozási arányok.
Ez vonatkozik az EUMSZ 185. vagy 187. cikke alapján a partnerségek által, illetve program-társfinanszírozási műveletek keretében közzétett felhívásokra is.
A projekteknek transznacionálisaknak kell lenniük (amelyeket legalább három tagállam, illetve két tagállam és legalább egy társult ország hajt végre), és olyan központilag szervezett pályázati felhívások eredményként kell létrejönniük, amelyekre a Horizont Európa finanszírozási szabályai érvényesek (az általános csoportmentességi rendelet 25c. cikkének (3) bekezdése az elszámolható költségek kategóriáiról, maximális összegéről és számítási módszereiről).
Amennyiben az általános csoportmentességi rendeletben meghatározott valamennyi alkalmazandó feltétel teljesül, a támogatást nyújtó hatóságnak az állami támogatás szempontjából nem kell külön értékelést végeznie, és a támogatást sem kell bejelentenie a Bizottságnak.
Amennyiben a finanszírozás az állami támogatási szabályok hatálya alá tartozik, és nem felel meg az általános csoportmentességi rendelet 25c. cikkében meghatározott valamennyi feltételnek, e projektek nem kezelhetők az állami támogatási szabályok szerinti egyszerűsített módon.
Mi a vétójog az intézményesített európai partnerségekben?
A Horizont Európa rendelet 10. cikke (1) bekezdésének c) pontjával összhangban az egyik részt vevő tagállam hozzájárulásait az adott részt vevő tagállamban letelepedett jogalanyok részvételének finanszírozására kell felhasználni.
A részt vevő tagállamok ezért továbbra is ellenőrzést gyakorolnak nemzeti hozzájárulásaik felett, mivel megvétózhatják a nemzeti források egy adott kedvezményezettnek történő odaítélését (kivételes esetekben és kellően indokolt okokból), miközben a pályázat uniós forrásokból továbbra is finanszírozható marad.